**שני כהן** (נולדה ב-7 בספטמבר 1980) היא שחקנית, קומיקאית ומדבבת ישראלית.

ביוגרפיה
--------

כהן נולדה בפתח תקווה כבת בכורה לבני, עורך דין שעלה ממצרים, ולאתי, אשת חינוך ילידת הארץ ממוצא עיראקי. ב-1995 עברה עם משפחתה להוד השרון.

את לימודי התיכון עשתה כהן בתיכון הדרים בהוד השרון במגמת תיאטרון.

בצה"ל שירתה כהן כמש"קית ת"ש וכמפקדת בקורס של מש"קיות ת"ש בגדוד 101 של חטיבת הצנחנים.

ב-2004 סיימה שלוש שנות לימוד משחק בסל"ה - הסטודיו לאמנויות התיאטרון מיסודו של יורם לוינשטיין. בין חבריה לכיתה היו רותם זיסמן-כהן, טלי שרון, טלי רובין ורינת מטטוב. במהלך לימודיה השתתפה בהצגה "שנה טובה לחקלאים בצפון" שכתבה וביימה יעל רונן ועלתה בבית ציוני אמריקה.

### בתיאטרון

שני כהן ביציאה מההצגה מהמחזמר "גבירתי הנאווה" בתיאטרון הבימה, 2015
ב-2004 גילמה את ברוריה במחזמר "שלמה המלך ושלמי הסנדלר" מאת סמי גרונמן שביים אילן רונן בתיאטרון הבימה. במחזמר זה שרה את השיר "שיר ערש". ב-2005 שיחקה בהצגה "טקסי" שכתבה וביימה סיגל אבין במסגרת "צעירי הבימה". ב-2006 גילמה את לואיז בהצגה "נודניק" מאת פרנסיס וובר שביים משה נאור. ב-2013 גילמה את אלייזה דוליטל, התפקיד הראשי לצד נתן דטנר במחזמר "גבירתי הנאווה" שכתב אלן ג'יי לרנר וביים משה קפטן.

### בטלוויזיה

ב-2005 שיחקה בסרט "מה אתה סח?" שכתב אבנר ברנהיימר (על פי הסיפור הקצר "מה יש לך" מאת גפי אמיר) וביים איתן צור. בדצמבר 2006, הפעילה ודובבה את הבובה אביגיל בעונה הראשונה של "רחוב סומסום" - הסדרה הרביעית בערוץ הופ!. בנובמבר 2007, שיחקה בשמונה תוכניות ספיישל של התוכנית "רק בישראל" בערוץ 2 של קשת, לרגל חגיגות 40 שנה לטלוויזיה הישראלית. כהן השתתפה בתוכניות בדמותה של סול בר, כתבת השטח השנואה על לימור, אשר תעשה הכל כדי להיות מראיינת מוערכת, אולם ללא הצלחה. ב-2007 גילמה את סיוון, השותפה החדשה של אפרת (אורנה בנאי) בהצגות הילדים, בסדרה "אמא'לה" בערוץ 2 של קשת, שכתבה תמר מרום וביים רם נהרי ששודרה בערוץ 2. ב-2008 גילמה מעריצה בסדרה "שולץ" מבית yes, שיצרו גורי אלפי, שחר סגל ורועי בר-נתן. בשנים 2008–2009 גילמה את נועה דיין בסדרה "דני הוליווד" מבית yes, לצד רן דנקר, שירה קצנלנבוגן, שי פלד ועוד. באותן שנים גילמה דמויות שונות ב"שבוע סוף!" בערוץ 2 של רשת, שהייתה לתוכנית הסאטירה המתחרה.

החל מ-2010 משתתפת ב"ארץ נהדרת", תוכניתה של הזכיינית קשת. בין השאר חיקתה בתוכנית את דמויותיהן של דנה ספקטור, מירי בוהדנה, סיון רהב-מאיר, ענבל אור, יעל פוליאקוב, אורטל עמר, עדן בן זקן, צופית גרנט, רינה מצליח, קרין גורן וקרן מרציאנו.

ב-2017 השתתפה בסדרה "נופלות על הרגליים". ב-2011 דיבבה את ליסה בסרט "דרושות אמהות במאדים". בעבר הופיעה כהן בפרסומת למתחם האופנה בקניון ארנה הרצליה.

משנת 2010 עד 2020 כהן הייתה הפרזנטורית של מסע הפרסום של "9,000,000", המותג של איי.די.איי. חברה לביטוח, כשגילמה את מזכירתו של הסוכן הפיקטיבי "שוקה".

בשנת 2018 כהן דיבבה את דמותו של אולי פיל בסדרה המוזיקלית הנושאת את שמו "אולי פיל" אשר שודרה בטלוויזיה החינוכית. משנת 2020, מגלמת את דמותה של דפנה בסדרה "הנחלה".

בשנת 2021 החלה כהן להשתתף בסדרה "השוטרים", בה היא מגלמת את מיקי, אשתו של גיבור הסדרה אלון שנהב, אותו מגלם צחי הלוי. באותה שנה, כיכבה לצדו של יניב ביטון בסדרת הדרמה "עלומים", על תפקידה בסדרה קיבלה כהן מועמדות ראשונה לפרס האקדמיה הישראלית לטלוויזיה בקטגוריית השחקנית הטובה ביותר.

באוקטובר 2023 השתתפה בהקלטה המחודשת לשיר "יותר מזה אנחנו לא צריכים" של שלמה ארצי עם שאר משתתפי "ארץ נהדרת", לזכר הנרצחים ולמען החטופים והנעדרים במלחמת חרבות ברזל.

### בקולנוע

ב-2010 גילמה מזכירה קולית בסרט הקולנוע "זוהי סדום" שביימו אדם סנדרסון ומולי שגב.

בשנת 2023 השתתפה בסרטם של גיתית ויהל כבירי, "גרגירי חול", בתפקיד איריס. באותה שנה שיחקה גם בסרטו של אבי נשר, "גן קופים"- בתור תמר, חברת ילדות של הסופר אמיתי קריב (אדיר מילר).

### חיים אישיים

כהן נשואה לגלעד ורובל, ולהם שלוש בנות. מתגוררת בתל אביב.

אחותה הקטנה גל חלתה בסרטן מסוג לימפומה שאינה הודג'קין בעת לימודיה בכיתה י' בתיכון הדרים שבהוד השרון, ונפטרה מהמחלה באוגוסט 2002 בגיל 18.

באוקטובר 2013 סיפרה על מאבקה במחלת האנדומטריוזיס, שבעקבותיה נאלצה לעבור ניתוח בשווייץ.

פילמוגרפיה
----------

| שנה | שם | דמות | הערות |
| --- | --- | --- | --- |
| סרטים |
| 2010 | זוהי סדום | מזכירה קולית |  |
| 2011 | דרושות אמהות במאדים | ליסה | דיבוב |
| 2022 | ארץ נהדרת - פגישת מחזור | — | משתתפת; סרט טלוויזיה |
| 2023 | גן קופים | תמר נאמן | * מועמדת פרס אופיר לשחקנית המשנה הטובה ביותר (2023)
 |
| גרגירי חול | איריס |  |
| טלוויזיה |
| 2006–2007 | רחוב סומסום | אביגיל | דיבוב |
| 2007 | הכל דבש | אוסי | תפקיד אורח |
| אמא'לה | סיוון |  |
| הופ כיתה א' | חרצית |  |
| 2008 | יום הולדת למדינה |  |
| שולץ | מעריצה | תפקיד אורח |
| לא הבטחתי לך | מזכירה |
| 2008–2009 | דני הוליווד | נועה דיין |  |
| שבוע סוף! | דמויות שונות |  |
| 2010 | שבת צחוק | — | אורחת |
| מועדון לילה | — |
| 2010–הווה | ארץ נהדרת | דמויות שונות |  |
| 2017 | ערוץ 2 - השידור האחרון בהחלט | — | אורחת |
| נופלות על הרגליים | חנית אברמוב | גם תסריטאית |
| אחת שיודעת | ירדנה גושן |  |
| 2018 | אולי פיל | אולי פיל | דיבוב |
| 2020–2021 | הנחלה | דפנה פיילוט |  |
| 2021 | עלומים | נעמי קאשי | * מועמדת פרס האקדמיה הישראלית לטלוויזיה לשחקנית ראשית בסדרת דרמה (2021)
 |
| 2021–הווה | השוטרים | מיקי שנהב | * מועמדת פרס האקדמיה הישראלית לטלוויזיה לשחקנית ראשית בסדרת דרמה ודרמה יומית (2023)
 |
| 2023 | סיפורים מהכורסה | — | משתתפת עונה 3 |

לקריאה נוספת
------------

* יורם יובל, **ישראל - שיחת נפש**, כנרת זמורה ביתן, 2012, עמ' 175–180 (הספר בקטלוג ULI)

קישורים חיצוניים
----------------

ויקישיתוף מדיה וקבצים בנושא **שני כהן** בוויקישיתוף
* שני כהן, ברשת החברתית אינסטגרם
* שני כהן, במיזם "אישים" לתיעוד היצירה הישראלית
* שני כהן, במסד הנתונים הקולנועיים IMDb (באנגלית)
* שני כהן, באתר "אידיבי", מאגר הידע העברי לקולנוע ישראלי ועולמי
* שני כהן, בארכיון הבימה
* ליטל בית-יוסף, הרוח החיה של שני כהן, באתר nrg‏, 12 בספטמבר 2008
* קרן נתנזון, תעשי את רנין. סבבה?, באתר ynet, 23 בינואר 2009
* סרטונים נעם עמית, ‏הטרגדיה מאחורי החיוך הגדול של שני כהן, באתר ‏מאקו‏, 18 ביולי 2009
* יובל אברמוביץ', פשוט נהדרת, באתר ישראל היום, 24 בדצמבר 2010
* שני כהן: הצדדים הפחות מוכרים של כוכבת ארץ נהדרת, באתר ‏מאקו‏, 23 בינואר 2012
* רועי בהריר, צחוקים איתנו: לשני כהן בוער לעשות תפקידים דרמטיים, באתר nrg‏, 9 במרץ 2012
* איתי סגל, שני כהן: "הצחקתי מדינה שלמה - וסבלתי", באתר ynet, 4 באוקטובר 2013
* קרן בר לב, ‏שיר הפרחה: שני כהן מצוינת, אבל התרגום מחבל ב"גבירתי הנאווה", באתר ‏מאקו‏, 14 בנובמבר 2013
* סרטונים גדעון אוקו, ‏"הרגשתי שאני חייבת לצרוח מכאבים", באתר ‏מאקו‏, 22 בנובמבר 2013
* כל מה שרציתם על שני כהן, באתר ‏מאקו‏, 26 בינואר 2015
* סרטונים נשמה טהורה: שני כהן בסרטון שבא לעשות טוב, באתר nrg‏, 5 בפברואר 2015
* קרן נתנזון ויץ, דינה חלוץ, אדוני השופט זאת האמת: שני כהן מצחיקה ומהממת, באתר ynet, 25 באפריל 2016
* אתר למנויים בלבד איתי סגל, תואר שני, באתר "ידיעות אחרונות", 15 באפריל 2017
* הדס בשן, שני כהן: "בסוף את מוצאת את עצמך אוספת מלפפון מהרצפה", באתר את, 1 במרץ 2018
* גאולה אבן-סער - "שיחה אישית" (פרק 11): שני כהן, באתר כאן 11, 23 ביוני 2019
* רחלי מלק בודה, ‏"עם בלי תרבות הוא מסכן": שני כהן מדברת על הכל, בעיתון מקור ראשון, 8 ביולי 2020
* אתר למנויים בלבד איתי סגל, "שנים עצרתי את הבכי. כי בכל פעם קפצה לי ההתניה: 'תסתמי יא קורבנית. צריך להגיד תודה. את חיה ובריאה'. פתאום כל טיפול אני בוכה. זה נעים לי", באתר "ידיעות אחרונות", 8 באוקטובר 2021
* פגישה עם רוני קובן עונה 5

הערות שוליים
------------

1. ↑  ערן סויסה, שני כהן ושוקה "9 במיליון" נפרדים אחרי עשור, באתר טוויטר
2. ↑  *שלמה ארצי וארץ נהדרת - יותר מזה אנחנו לא צריכים 2023*, נבדק ב-2023-10-26
3. ↑  מאיה כהן, כחוט השני, באתר ישראל היום, 18 מאי 2018
4. ↑  איתי סגל, שני כהן: "הצחקתי מדינה שלמה - וסבלתי", באתר ynet, 4 באוקטובר 2013

| ארץ נהדרת  |
| --- |
| כותבים ראשיים ויוצרים | דוד ליפשיץ • מולי שגב • אסף שלמון |
| משתתפים קבועים | מריאנו אידלמן • ליאור אשכנזי • גיה באר גורביץ' • רועי בר-נתן • ירון ברלד • ליאת הר לב • עלמה זק • ערן זרחוביץ' • שחר חסון • תום יער • שני כהן • אורי לייזרוביץ' • יובל סמו • אלי פיניש • טל פרידמן • איל קיציס • אסי כהן • תמיר בר |
| משתתפי עבר | אורנה בנאי • אודי כגן • מאור כהן • דב נבון • יעל פוליאקוב • אילן פלד |
| הפקות ספין-אוף | זוהי סדום • הפרלמנט • עוד כותרות |
| ראו גם | ארץ נהדרת - דמויות • מתוקה מהחיים • שאולי ומלחמת האזרחים • שאולי • ניר וגלי • ערוץ הכיבוד • רועי כפרי |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010651198705171
* VIAF: 3659164120385110470002
* WorldCat (עם VIAF): 3659164120385110470002

 |